[5] રોજ થોડું ફ્લેશબેકમાં જીવો. દુઃખ જેમ વારંવાર યાદ આવે છે તેમ સુખ વારંવાર યાદ નથી આવતું. સુખની ક્ષણોને યાદ કરીને બોલાવવી પડે છે. તમે સૌથી વધારે ખુશ હતા બાળપણમાં. યુવાનીએ પરિભાષા બદલી. તમે પચાસ વરસની ઉંમરે બેઠા હો તો તમારા જીવનના અઢાર હજાર દિવસો તમે જીવી ચૂક્યા છો. તમે યાદશક્તિને શિસ્તમાં બાંધશો નહીં તો કેવળ દુઃખદર્દ યાદ આવ્યા કરશે. તમારે તમારી તમામ ખુશીઓને રોજેરોજ યાદ કરવાની છે. ચાર લાખ, બત્રીસ હજાર કલાક તમે જીવ્યા છો. બે કરોડ, ઓંગણસાઠ લાખ સેકંડ તમે વિતાવી દીધી છે. જીવનના એ દિવસો, એ કલાકો અને એ સેકંડોમાં તમને ભરપૂર ખુશી મળી હોય તેવો સમય વારંવાર આવ્યો છે. ખુરશી પર બેસીને, માથા પાછળ નાનો મુલાયમ તકિયો દબાવીને બંધ આંખે એ જૂની ખુશી રોજ યાદ કરતા રહો. કલાપી લખે છે : માણ્યું તેનું સ્મરણ કરવું તેય છે એક લ્હાવો. તમે એવી જ વાતો યાદ કરો જેમાં ખુશી ભરી હોય. તમે રાજી રહેવા માગો છો તે સંકલ્પ કરી લો. એ સંકલ્પને સિદ્ધ કરવા ભૂતકાળ સાથે વાર્તાલાપ કરો. તમારો અતીત અઢળક યાદોથી ભર્યો છે. તમે શોધી-શોધીને એકએક આનંદને નવેસરથી યાદ કરવા માંડો. તમે આ વિષય પર એક આત્મકથા જ લખી કાઢો તોય ચાલશે. આત્મકથાનું નામ : મારા આનંદની આત્મકથા. કેટલાં પાનાં ભરવાં તે તમારા હાથમાં.